Søren Søndergaard (EL), 2025-11-20:
Det er jo fuldstændig rigtigt, som også Venstres ordfører var inde på, at der er mange henvendelser om, hvor besværligt det er at være frivillig leder.
Og fra Enhedslistens side deler vi jo fuldstændig den opgave, det stiller os, nemlig at gøre det mindre besværligt at være frivillig leder.
Det skal jo være sådan, at det, at man bruger sin fritid på at gøre noget godt for andre mennesker og dermed også for samfundet, ikke er noget, der skal være en kæmpemæssig i administrativ byrde i, så det understøtter vi hundrede procent.
Det omfatter jo en lang række spørgsmål, og jeg vil sige, at det her er et hjørne af det.
Det er et udmærket hjørne, ingen tvivl om det, men det er et hjørne, og der er mange andre ting, som vi bør tage fat på.
Det hjørne, der så er taget fat på i det lovforslag, omhandler tre ting.
Det første er det med, at hele bestyrelsen ikke skal opsøges for at skrive under.
Det er et rigtig godt forslag, det kan vi hundrede procent støtte, og alene på grund af forslag ville vi stemme for forslaget.
Så er det det med der med fjernundervisning, og vi deler selvfølgelig fuldstændig den opfattelse, at det er rigtig godt at have den direkte fysiske kontakt, fordi det jo også er det, der gør, at man efter undervisningen går hen på den lokale pub og får en kop kaffe og dermed lærer folk at kende osv.
Så der er rigtig mange gode ting ved det fysiske fremmøde.
Men det er jo også rigtigt, som der bliver sagt, at der kan være omstændigheder, i forhold til at det kan åbne op for en ny målgruppe, som ellers ikke ville komme, og derfor er vi også indforstået med det forslag.
Dernæst er der forslaget om, at man ikke skal oplyse cpr-nummer, og der har vi jo noteret os, at Kommunernes Landsforening bemærker, at mange kommuner har automatiserede systemer, der bruger cpr-nummer til effektiv refusion.
KL siger, at ændringen vil kræve tilpasning af digitale systemer eller mere manuelt arbejde i disse kommuner, hvilket medfører omkostninger.
Jeg har også noteret mig, at Børne- og Kulturchefforeningen skriver, at de mener, at ændringen vil have den modsatte effekt af afbureaukratisering.
Foreningen siger, at cpr-nummeret er et solidt værktøj i den daglige håndtering og registrering, og fjernelse skaber behov for nye individuelle lokale løsninger, hvilket vil medføre både bureaukratisering.
Så er det, man kan sige: Nå, det er jo bare de der bureaukrater i kommuner osv.; dem behøver man måske ikke lytte så meget til.
Men så skriver Fritidssamrådet i Danmark, som jo er nogle af brugerne her, at forslaget om, at man ikke skal opgive cpr-nummer, vil skabe udfordringer for kommunernes kontrol og gøre det nærmest umuligt at indhente mellemkommunal refusion.
Fritidssamrådet forventer, at de færre deltageroplysninger vil føre til et væsentligt højere ressourcetræk på forvaltningen og mere manuelt arbejde, hvilket modsiger ministeriets vurdering af begrænsede implementeringskonsekvenser.
Jeg ved det ikke, men det er også derfor, jeg godt kunne tænke mig, at ministeren uddybede det, og at det måske var noget, vi kunne kigge på i udvalgsbehandlingen.
Jeg har det lidt sådan, at det i dag er sådan, at folk oftere kender deres eget cpr-nummer, end hvilken kommune de bor i.
Der er mange mennesker, der ikke ved, hvilken kommune de bor i.
De kender deres postnummer, men fordi man har 2800 Lyngby som postnummer, behøver man ikke at bo i Lyngby Kommune; så kan man faktisk lige så godt bo i Gladsaxe Kommune.
Og sådan er der rigtig mange mennesker, der ikke ved, præcis hvilken kommune de bor i.
Men ens cpr-nummer tror jeg de fleste mennesker kan, og derfor vil jeg godt i hvert fald lige sætte et lille spørgsmålstegn ved, om det virkelig er så stor en administrativ lettelse, som der gives udtryk for her.
Vi havde diskussionen, dengang cpr-nummeret blev indført, men jeg tror faktisk, at der er sket rigtig meget siden.
Som sagt imødeser jeg ministerens kommentarer, og så kan vi jo dykke ned i udvalgsbehandlingen.